Imádkozzunk! Mennyei Atyánk a mi Urunk Jézus Krisztusunk által, magasztalunk és dicsőítünk Pünkösd áldott napján, amikor elküldötted Szentlelkedet, betöltötted a tanítványokat és minden népnek a maga nyelvén hirdettetted Krisztus nagyságos dolgait, örökkévaló evangéliumodat, hűségedet, megmentő szeretetedet. Magasztalunk, hogy egybe gyűjtöttél bennünket ezen a mai napon, áldunk azokért a fiatalokért, akik ma itt, a gyülekezet közösségében fogadalommal erősítik meg hitüket, és gyülekeztünk tagjaivá lesznek. Áldunk azért, hogy egykor így tehettünk mi magunk is, és áldunk gyermekeinkért, unokáinkért, akik majd így fognak tenni, hogy mi mindig, egy akarattal hirdessük a Te nagyságos dolgaidat. Kérünk, küldd el Szentlelkedet, töltsd be szívünket, áldd meg ünnepünket, ajándékozz meg bennünket Krisztus világosságával, az új teremtés csodájával, hogy mindannyian egy szívvel, reád tekintve dicséretet mondhassunk Neked énekünkkel, imádságunkkal, egész szent életünkkel. Krisztusért, a mi Urunkért, hallgass meg bennünket. Ámen